Бөрө өйәҙенең Ирәкте улусы ерҙәрен генераль ыҙанлауҙан һуң барлыҡҡа килгән яңы ауылдарҙан шул уҡ исемдәге йылғала Еремйә ауылы бар. 1811 һәм 1815 йылдар арауығында нигеҙ һалынған. Сөнки 1816 йылда ғына ревизия материалдарына эләгә. Ул саҡта Еремйә ауылында 8 йортта 29 ир-егет һәм 26 ҡатын-ҡыҙ йәшәгән. Барыһы ла  аҫаба башҡорттары. 18 йылдан һуң  ирҙәр 8 кешегә, ҡатын-ҡыҙҙар 10-гә арта. 1850 йылда 12 йортта 96 аҫаба башҡорт йәшәгән.  1859 йылғы ревизия 19 йортта 115 башҡорт булыуын күрһәткән. 1870 йылда 20 йорт-хужылыҡта 111 кеше йәшәгән. Мишәрҙәр тип иҫәпкә алынған. 1920 йылғы иҫәп алыу ваҡытында 317 башҡорт (68 йорт)  иҫәпкә алынған.